Breytingar urðu á stjórn Kaupfélags Borgfirðinga á aðalfundi félagsins sem haldin var í fyrrakvöld á Hótel Borgarnesi . Þorvaldur T. Jónsson frá Hjarðarholti gaf ekki kost á sér til endurkjörs en hann hefur setið í stjórn KB með hléum frá árinu 1998 , þar af sem stjórnarformaður frá 2006 . Þorvaldur hættir vegna nýrra starfa sem hann hefur tekið sér fyrir hendur og var honum á fundinum þökkuð vel unnin störf í þágu félagsins . Í stað hans var kjörin María Líndal frá Neðri-Hundadal í Miðdölum . Aðrir í stjórn voru kjörnir Pétur Geirsson Borgarnesi , Guðbrandur Guðbrandsson Staðarhrauni , Guðbjartur Gunnarsson Hjarðarfelli og Guðrún Sigurjónsdóttir Glitstöðum . Á fundinum kom fram að 1,7 milljóna króna tap varð á rekstri félagsins á síðasta ári . Hagnaður félagsins fyrir fjármagnsliði var hins vegar 35,3 milljónir króna og jókst um 14 milljónir milli ára . Um er að ræða rekstur búrekstrardeildar félagsins við Egilsholt í Borgarnesi . Fjármagnskostnaður vegur því þungt í bókum þessa 109 ára gamla félags sem samtals skuldar 823,2 milljónir króna . Sú tala gæti hins vegar lækkað á næstu mánuðum þar sem enn getur komið til leiðréttinga vegna nýgengins dóms Hæstaréttar um ólögmæt erlend lán . Eiginfjárhlutfall KB nam um áramótin 13,9% . Afkoma félagsins er þó í heildina í takt við áætlanir stjórnar . Heildareignir félagsins eru metnar á tæplega 957 milljónir króna en verðmætasta eign félagsins er 13% eignarhlutur í Samkaupum sem bókfærður er á um 400 milljónir króna . Kaupfélagið starfar nú í 15 félagsdeildum og eru félagsmenn um 1.400 talsins . Tvær nýjar deildir voru stofnaðar á liðnu ári ; Breiðafjarðardeild sem spannar Dali og Barðaströnd að Kjálkafirði og Hvalfjarðardeild sem nær yfir Hvalfjarðarsveit og nágrenni . Þá samþykkti fundurinn að ráðast í stefnumótun fyrir félagið til framtíðar og var stjórn félagsins falið að setja á fót starfshóp til að leiða það starf á næstunni .